Kienet l-1905, forsi l-1906, meta l-Kżar Nikolai Romanov u martu l-Kżarina Alexandra, imperaturi tar-Russja, iltaqgħu għall-ewwel darba ma' Grigori Rasputin; ir-raġel reliġjuż fuq fomm kulħadd għall-qawwa divina li jingħad kellu biex ifejjaq il-mard. Laqgħa rranġata minn qabel li ma kellhiex tieħu aktar minn ħames minuti spiċċat twalet għal aktar minn siegħa tant kemm Rasputin impatta b'mod pożittiv lill-koppja Romanov. Min kien tassew dal-bniedem u għalfejn influwenza bil-qawwa l-familja imperjali Russa? Biex nibda r-rakkont tal-lum irrid nieħdok fir-reġjun Russu fejn l-Ewropa tmiss mal-Asja, jiġifieri s-Siberja; preċiżament fir-raħal ta' Pokrovkoje fejn fl-10 ta' Jannar 1869 twieled Grigori Rasputin fi ħdan familja raħħala fqira bħalma kienu l-familji raħħala fi żmienu. Minn tfulitu kien imdawwar b'għajdut li kien viżjonarju u jippossjedi l-qawwa li jfejjaq. Jingħad li darba t-tfajjel Grigori kien mixħut f'soddtu b'deni qawwi meta ġew fuqu grupp ta' raħħala li riduh jgħidilhom min minnhom seraq iż-żiemel ta' ġar. Rasputin qam bilqiegħda u għalkemm mitluf bid-deni pponta sebgħu lejn il-ħati. Dan it-tali ċaħad bis-saħħa kollha u Rasputin ġie kkastigat talli gideb fuqu. Madankollu żewġ raħħala oħra, li baqgħu mħassbin, segwew il-movimenti tat-tali u fis-satra tal-lejl qabduh fil-fatt qiegħed jaħbi ż-żiemel misruq fil-masġar viċin. Din l-istorja kkonvinċiet aktar nies li Grigori Rasputin kellu poteri sopranaturali. Ma setax jonqos li mgħaddsin fis-superstizzjoni kif kienu, uħud mill-ġirien tiegħu kienu saħansitra jitwerwru minnu għax jassoċjawh max-xitan. Żgħożitu għaddieha f'xalar bla rażan u sokor. F'radda ta' salib kien jaqla ġlieda mix-xejn u jagħti fastidju lil kull xebba jew mara li jixħet għajnejh fuqha. Ta' 20 sena ltaqa' max-xbejba Praskovia Dubrovina u fi ftit xhur iżżewwiġha. Minn daż-żwieġ Rasputin kellu seba' wlied li minnhom tlieta biss għexu u saru adulti. Darba fost l-oħrajn Rasputin żar monasteru ġewwa Verkoturje fil-qalba tal-Muntanji Urali; hemm min jgħid li għamel hekk biex jaħrab mill-ġustizzja filwaqt li ħaddieħor isostni li kien għaddej minn kriżi emozzjonali. Diż-żjara biddlitu mil-lejl għan-nhar u bħal sajjetta telaq lil familtu u telaq mid-dar fuq pellegrinaġġ li ħadu l-Greċja u Ġerusalemm. Wara assenza ta' sentejn fejn ħadd ma jaf eżatt x'għadda minnu, għalkemm jeżistu spekulazzjonijiet li f'daż-żmien seta' għex ma' setta sigrieta li kienet twettaq ritwali oskuri u xejn konformi mal-Kristjaneżmu, Rasputin irritorna lejn ir-Russja liebes l-ilbies ta' saċerdot avolja ma kienx saċerdot, u kulħadd beda jsejjaħlu 'strannik' – pellegrin jew raġel qaddis. Għalkemm illitterat, Rasputin kien mogħni b'intelliġenza kbira u ħarsa ipnotika li tniffed l-imħuħ u l-qlub ta' min jiltaqa' miegħu. Kulħadd ried jisma' kliemu u jmisslu jdejh; kulħadd ried il-fejqan tar-ruħ u l-ġisem mingħand 'il-Patri Qaddis'. Kien fil-quċċata ta' dil-popolarità li Grigori Rasputin daħal fil-palazz imperjali u Kżar Nikolai flimkien ma' martu Alexandra laqgħuh b'dirgħajhom miftuħin. Segwew aktar laqgħat li qabdu ritmu regolari fejn Rasputin u l-kżarina kienu jqattgħu sigħat sħaħ jiddiskutu r-reliġjon, l-ulied u t-tħassib tagħha u ta' żewġha dwar saħħet binhom u eredi għat-tron, Alexei, li twieled bil-ħemofilja – kundizzjoni gravi ġenetika li wiret mingħand ommu. Rasputin kien iserrħilhom moħħhom li binhom ma kien fl-ebda periklu li jmut. Rabba ħafna kunfidenza magħhom u kien jgħidilhom li bħala imperaturi tar-Russja kien jeħtiġilhom ikunu eqreb tal-poplu Russu sabiex iħossu l-polz tal-ħaddiema u r-raħħala. Ikkonvinċihom li hu kien l-unika persuna li setgħu jafdaw għax kien sinċier u ma jittradihom qatt; jingħad li wasal biex qalilhom li aħjar jieħdu parir dwar politika mingħandu għax hu ġenwin filwaqt li l-ministri tad-Duma (Parlament Russu) ma kinux affidabbli. Għal Nikolai u Alexandra il-laqgħat ma' Rasputin kienu saru duwa fil-mumenti diffiċli li kienu għaddejjin minnhom bħala ġenituri u bħala mexxejja ta' pajjiż imqanqal minn konflitti soċjopolitiċi u f'xifer falliment ekonomiku; kienu konvinti li fl-aħħar Alla sema' t-talb tagħhom u bagħtilhom lil dan ir-raġel qaddis biex jiggwidahom. Darba fl-1912, il-familja Romanov kienet qed tqatta' btala fi Spala meta l-Prinċep Alexei weġġa' waqt li kien qed jilgħab u minħabba l-marda li kellu ġietu emorraġija li l-ebda tabib jew professur ma seta' jwaqqaflu. Saħħet it-tifel bdiet tiddgħajjef tant li qabdu deni qawwi u lanqas dan ma setgħu jtaffulu. Iddisprati kif kienu, Nikolai u Alexandra sejħu għal saċerdot li amministralu l-griżma tal-morda filwaqt li bagħtu telegramma lil Grigori Rasputin biex jitlob għal binhom. Rasputin irrisponda lura b'sentenza waħda: "Alexei mhux sa jmut – warrbu t-tobba kollha minn ħdejh!" Kżarina Alexandra ordnat li jsir kif qalilha Rasputin u oħroġ il-għaġeb wara ftit sigħat l-emorraġija bdiet tieqaf, id-deni niżel u Alexei raqad kalm. Storiċi u esperti tal-mediċina għadhom sal-lum ma jistgħux jagħtu spjegazzjoni preċiża għal dan il-fejqan dokumentat; madankollu wħud jiddibattu li meta twarrbu t-tobba jista' jagħti l-każ li twaqqfet ukoll l-unika mediċina eżistenti li ssoltu kienu jagħtu lit-tifel, l-aspirina li kif taf traqqaq id-demm u tikkawża aktar emorraġija. Alexandra bdiet tħares lejn Rasputin b'devozzjoni għamja u hu rċieva aktar privileġġi biex ma jitbigħedx minn San Pietruburgu, fosthom appartament fi triq prominenti u flus biżżejjed biex hu u familtu jgħixu komdi. Das-suċċess kollu kompla tela' għal ras Rasputin li beda jiftaħar ma' kulħadd kemm iqatta' ħin waħdu mal-kżarina u wliedha xebbiet. Kien jisker u jgħid li jiġi f'ħalqu u jqatta' l-iljieli fil-briedel. Nisa aristokratiċi bdew ifittxuh għall-'fejqan' sesswali u bdew jiġru xnigħat li kien il-maħbub ta' Kżarina Alexandra; beda saħansitra jingħad li Rasputin kien qed jiddetta lil Nikolai fit-tmexxija tal-istat. Nikolai u Alexandra ma kellhom l-ebda ħjiel tal-imġiba ħajna u s-sokor ta' Rasputin u ċanfru jew keċċew lil min ipprova jifħilhom għajnejhom. Rasputin kien l-eroj tal-ġurnata u ammirat mill-poplu komuni iżda mill-banda l-oħra bdiet tinbet għira kbira fost l-aristokratiċi u l-klassi għolja li bdew jarawh theddida għall-pożizzjonijiet privileġġati tagħhom. F'waqt jew ieħor Rasputin beda jintebaħ li kienet qed tinħema konġura kontrih u ħajtu kienet mheddha. Kien fl-eqqel tal-Gwerra l-Kbira, li ma kinitx sejra tajjeb għall-imperu Russu, meta Kżar Nikolai irċieva ittra mingħand Grigori Rasputin fejn qallu: "Qed inħoss li l-mewt dalwaqt tilħaqni. Jekk ninqatel mill-poplu komuni inti u familtek tkomplu tirrenjaw għal ħafna snin; imma jekk l-aristokrazija tkun kaġuni inti u familtek tinqatlu mill-poplu Russu f'inqas minn sentejn wara mewti....." Fil-lejl tad-29 ta' Diċembru 1916 Rasputin kellu jattendi serata ta' pjaċir fil-Palazz Moika f'San Pietruburgu fuq stedina tal-Prinċep Felix Yusupov u l-membru parlamentari Vladimir Purishkevich; dik kienet l-aħħar darba li deher ħaj. Tlett ijiem wara, il-katavru ffriżat ta' Grigori Rasputin ittella' mix-Xmara Neva imgeżwer f'tapit. Inqas minn tliet xhur wara l-mewt ta' Grigori Rasputin, il-poplu Russu mifni bil-miżerja, qam kontra l-imperu b'għajta waħda ta' "Rivoluzzjoni u mewt għall-Kżar!"